สมหมายลั่นปลด‘นริศ’เร่งธสน.เคลียร์ปมเอ็มดี
รมว.คลัง โยนประธานบอร์ดเอ็กซิมแบงก์แก้ปัญหาเอ็มดี ชี้ถูกร้องเรียนตั้งสอบ ต่ออายุไม่ได้
14 ต.ค. 2557

รมว.คลัง โยนประธานบอร์ดเอ็กซิมแบงก์แก้ปัญหาเอ็มดี ชี้ถูกร้องเรียนตั้งสอบ ต่ออายุไม่ได้ 
นายสมหมาย ภาษี รมว.คลัง เปิดเผยว่า ได้แจ้งให้นายนริศ ชัยสูตร อธิบดีกรมธนารักษ์ ในฐานะประธานกรรมการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) หรือ ธสน.ไปแก้ปัญหาเรื่องการหากรรมการผู้จัดการ (เอ็มดี) คนใหม่ตามแนวทางที่ควรจะเป็น โดยไม่ต้องรอให้กระทรวงการคลังสั่ง เพราะถือเป็นหน้าที่ของกรรมการที่ต้องสรุปแนวทางแก้ปัญหาเองก่อน ซึ่งหากทำไม่ได้ก็อาจต้องพิจารณาปลดประธานกรรมการออกจากตำแหน่ง
สำหรับการต่อวาระให้ นายคนิสร์ สุคนธมาน กรรมการผู้จัดการ เอ็กซิมแบงก์ ที่หมดวาระไปเมื่อวันที่ 6 ต.ค.ที่ผ่านมานั้น ทางกรรมการของธนาคารต้องไปพิจารณาเองว่า จะต่อวาระให้บุคคลที่ถูกคณะกรรมการตั้งกรรมการสอบข้อเท็จจริงเพราะถูกร้องเรียนได้อย่างไร แม้ว่าในช่วงที่ต่ออายุให้ไปนั้นจะยังไม่มีเรื่องร้องเรียน แต่ปัจจุบันมีเรื่องร้องเรียนเข้ามาและมีการตั้งกรรมการสอบแล้ว 
“การแก้ปัญหาเรื่องหาตัวกรรมการผู้จัดการ เอ็กซิมแบงก์ เป็นหน้าที่ของกรรมการ หากไม่ทำผมก็ต้องปลดประธานออกจากตำแหน่ง ไม่ใช่มาอ้างว่าต้องรอกระทรวงการคลังเป็นลายลักษณ์อักษรว่าจะต่ออายุให้กรรมการคนเก่าหรือไม่ เป็นหน้าที่ของกรรมการต้องแก้ปัญหา ไม่ใช่หน้าที่ของ รมว.คลัง” นายสมหมาย กล่าว
ด้าน นายนริศ กล่าวว่า การต่ออายุของนายคนิสร์ยังมีผลอยู่ เพราะยังไม่ได้ถอนตัวจากตำแหน่ง และกรรมการยังไม่ได้เปิดสรรหากรรมการผู้จัดการคนใหม่ นอกจากนี้ยังต้องรอกระทรวงการคลังตอบมาเป็นลายลักษณ์อักษรว่าจะต่อวาระให้นายคนิสร์ตามที่คณะกรรมการชุดเก่าเสนอไปหรือไม่ 
ทั้งนี้ นายคนิสร์ไม่ได้เข้ามาทำงานที่เอ็กซิมแบงก์แล้วหลังหมดวาระไปเมื่อวันที่ 6 ต.ค.ที่ผ่านมา ซึ่งระหว่างนี้คณะกรรมการเอ็กซิมแบงก์ได้แต่งตั้งนายสุธนัย ประเสริฐสรรพ์ รองกรรมการผู้จัดการ ขึ้นรักษาการในระหว่างที่รอผลสอบสวนและการตัดสินใจของคณะกรรมการที่จะออกมา